REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/227-18

1. oktobar 2018. godine

B e o g r a d

ZAPISNIK

57. SEDNICE ODBORA ZA FINANSIJE,REPUBLIČKI BUDžET I KONTROLU TROŠENjA JAVNIH SREDSTAVA,ODRŽANE 1. OKTOBRA 2018. GODINE

Sednica je počela u 9,30 časova.

Sednici je predsedavala Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Goran Kovačević, Sonja Vlahović, Olivera Pešić, Srbislav Filipović i Momo Čolaković.

Sednici je prisustvovao Đorđe Milićević (zamenik člana Dušana Bajatovića), Zoran Despotović (zamenik člana Miljana Damjanovića) i Đorđe Kosanić (zamenik člana Vojislava Vujića).

Sednici nisu prisustvovali članovi Odbora: Milorad Mirčić, Saša Radulović, Goran Ćirić, Milorad Mijatović, Milan Lapčević i Zoltan Pek, niti njihovi zamenici.

Sednici su prisustvovali: Jelena Tanasković, državni sekretar u Ministarstvu finansija, Svetlana Tadin, direktor Sektora za finansije u RFZO, i Dragan Matić, pomoćnik direktora Sektora za finansije u RFZO.

Na predlog predsednika Odbor je, većinom glasova **(10 glasova „za“, jedan narodni poslanik nije iskoristio pravo glasa),** utvrdio sledeći

D n e v n i r e d:

1. Razmatranje Predloga odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2018. godinu (broj 400-3000/18 od 28. septembra 2018. godine).

Pre prelaska na rad po utvrđenom dnevnom redu Odbor je, većinom glasova **(10 glasova „za“, jedan narodni poslanik nije iskoristio pravo glasa),** usvojio zapisnike sa 54, 55. i 56. sednice Odbora bez primedaba.

**Prva tačka dnevnog reda**: **Razmatranje Predloga odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2018. godinu**

Jelena Tanasković, državni sekretar u Ministarstvu finansija, ukratko je predstavila Predlog odluke odavanju saglasnosti na Odluku o izmenama Finansijskog plana Republičkog fonda za zdravstveno osiguranje za 2018. godinu. Navodeći razloge za donošenje rebalansa, istakla je da preneta i neutrošena sredstva iz prethodne godine iznose 3,6 milijardi dinara, a naknadno preneta sredstva 500 miliona dinara, što ukupno iznosi 4,1 milijardu dinara. Sredstva su raspoređena tako što je uvećan iznos koji se koristi za lečenje retkih bolesti za 500 miliona dinara, pa sada iznosi dve milijarde dinara, dok će se ostatak od 3,6 miliona iskoristiti za izdavanje lekova na recept, isplatu bolovanja i nabavku medicinskih pomagala.

Zorana Despotovića je zanimalo da li je predviđen iznos dovoljan za lečenje retkih bolesti dece u Srbiji i inostranstvu, na šta mu je Jelena Tanasković obrazložila da je iz tih razloga upravo i planirano uvećanje tog iznosa.

Odbor je, na osnovu člana 156. stav 3. Poslovnika Narodne Skupštine, većinom glasova **(10 glasova „za“, jedan narodni poslanik nije iskoristio pravo glasa) odlučio da podnese sledeći**

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2018. godinu.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

Sednica Odbora je završena u 9,35 časova.

Sednica je tonski snimana.

SEKRETAR PREDSEDNIK

Ljiljana Miletić Živković dr Aleksandra Tomić